የዜጎች በመረጡት ቦታ የመኖር መብት እንዲከበር ሊሰራ ይገባል
አዲስ አበባ፤ የዜጎች በየትኛውም የሀገሪቱ ክፍል ተንቀሳቅሶ የመስራትና የመኖር መብት እንዲጠበቅ መሰራት እንዳለበት ተገለጸ። ዜጎች በሙሉ ማንነታቸው ሳይሸማቀቁ በነጻነት ተንቀሳቅሰው የሚኖሩበት ሁኔታ እንዲፈጠር መንግሥትና የሚመለከታቸው አካላት ትኩረት ሰጥተው መስራት እንደሚጠበቅባቸው የአዴፓ ምክትል ሊቀመንበር አቶ ዮሀንስ  አቶ ዮሀንስ ቧያለው ተናግረዋል። ምክትል ሊቀመንበሩ ከአዲስ ዘመን ጋዜጣ ጋር ባደረጉት ቃለ መጠይቅ እንዳብራሩት፤ በአሁኑ ወቅት በአንዳንድ የሀገሪቱ አካባቢዎች፤ ዩኒቨርሲቲዎችን ጨምሮ የዜጎችን በነጻነት የመንቀሳቀስና በፈቀዱት ቦታ የመኖር መብት የሚጥሱ እንቅስቃሴዎች ሲፈጸሙ ይታያል። ይህንን የመከላከልና የመቆጣጠር ሃላፊነት ደግሞ በየደረጃው የሚገኙ የመንግሥት አካላት ነው። በመሆኑም፤ ችግር ሲፈጠርና የሚያባብሱ ነገሮች ሲከሰቱ በመንግሥት በኩል በገለልተኝነትና በዝምታ ከመመልከት ይልቅ ህግንና ስርዓትን ተከትሎ በፍጥነት ርምጃ መውሰድ ይጠበቃል። ኢትዮጵያ የብዙ ብሄሮችና ሀይማኖቶች መናኸሪያ ናት። በመሆኑም፤ ዜጎች ከቦታ ቦታ ለመንቀሳቀስም ሆነ የፈቀዱትን ስራ ለመስራት የግድ አንድ አይነት ቋንቋ፤ ባህል፤ ሀይማኖት ሊኖራቸው አይገባም። የዴሞክራሲ ስርዓት መዘርጋትም እንደዚህ አይነት ልዩነቶችን ለማቻቻል ስለሆነ ሰፊ፤ ያልተገደበ እውነተኛ፤ ዴሞክራሲና የሰብዓዊ መብት የሚጠበቅበት ስርዓት ያለው ሀገር ለመገንባት በትኩረት መንቀሳቀስ ይገባል። ዜጎች ልዩነቶችን በማቻቻል በሰላም እንዲኖሩ በማህበረሰቡ ዘንድ የአስተሳሰብ ለውጥ ማምጣት አስፈላጊ መሆኑን የሚያነሱት ምክትል ሊቀመንበሩ፤ ለዚህ ደግሞ በዘመናዊውም ሆነ በባህላዊው ትምህርት የሀይማኖት ተቋማትን ጨምሮ የሰውነትን ክብርና የሞራል የበላይነት የሚያረጋግጥ ስነ ምግባርና ግብረገብ የሚያዳብሩ አስተምህሮዎች መስፋፋት እንዳለባቸው ጠቁመዋል። በተጨማሪም፤ በመንግሥትም ሆነ በሀይማኖት ተቋማት በኩል የጋራ የሆኑ አጀንዳዎች ላይ አገራዊ መግባባት እንዲፈጠር መሰራት አለበት ያሉት ምክትል ሊቀመንበሩ፤ አሁን የተፈጠረውን ምቹ ሁኔታ በመጠቀም አንዱ አንዱን የሚንቅበት ሳይሆን የሚከባበርበት፤ ብሎም ለጋራ እድገትና ፍላጎት ትብብር የሚያደርግበት ሁኔታ ለመፍጠር የሚመለከታቸው አካላት በሙሉ መረባረብ እንደሚጠበቅባቸው አስገንዝበዋል።አዲስ ዘመን መስከረም 9/2012በጋዜጣው ሪፖርተር 